Afe meífodo José,
Arimatea jofue ímɨe,
Jesús abɨ uíllena Pilátomo jɨcade.
Afe José Jesudo jáicadɨmacɨmona,
mei íadɨ judíuaɨna jacɨ́ruillano báinino jaide.
Iemo Pilato faɨríote;
íemona José jaillano Jesús abɨ uite.
Daje llezica naui Jesumo naɨóna úrizaɨbitɨmɨe,
Nicodemo dúcɨde.
Afémɨe treinta kilos dɨeze mérede zíochoma atɨde.
Aféchoma mena zióredena ɨmuica.
Daɨí José Nicodemo dɨga Jesús abɨ uillano,
áreroi ɨníroido ie abɨ junide.
Aferoi ziórena,
mei dɨga zióredena fáɨgaza.
Daɨí tɨ́idɨno judíuaɨ ráɨfɨrediaɨoɨ.
Jesús coraɨa áɨnori ocózinairabɨrɨ ite.
Dɨnomo daa comue raɨafo,
come naɨ ráɨiñenafo ite.
Aféfomo Jesuna jóoneaidiaillɨnoɨ,
áɨnori illa jira.
Ua dɨnomo íena jóonetiaillɨnoɨ,
judíuaɨ ocózinaillarui taɨnéacana jira.
Semana nanóidɨruido Magdalena ingo María jítɨramoicana raɨáfomo jaide,
ua naɨ jítɨreoidemo.
Dúcɨillano raɨafo ɨbaina nofɨcɨ iñénana cɨode.
Ie jira aizɨ́cana jaide Simón Pedro illánomo.
Dɨnomo jɨáɨe llófuegamɨe Juan ite.
Afémɨe ɨere Jesús izíruigamɨe.
Iaillɨnoɨna daɨde:
—Jae raɨáfomona caɨ Ocuíraɨma comɨnɨ baɨródiaɨoɨ.
Ie íaɨoɨ jóoniano onóñedɨcaɨ.
Iemona Pedro jɨáɨe llófuegamɨe dɨga jino jaillano raɨafo dɨne jáidiaillɨnoɨ.
Dájena aizɨ́diaillɨnoɨ,
íadɨ jɨáɨmɨe Pedro baɨmo ɨere raɨrede;
jira uícomo raɨáfomo dúcɨde.
Ie abɨ ana jɨ́jɨillano raɨafo eromo eroide.
Eróillano juníllaroina cɨode,
mei íadɨ jofo jáiñede.
Iemo Simón Pedro afémɨe óodana dúcɨde.
Dúcɨillano raɨáfomo jofo jaide.
Abɨ juníllaroi dɨno jóoinana nane cɨode.
Iadɨ Jesús ɨfo ɨbáinaroi ie juníllaroi dáanomo jóoiñede.
Afe ɨfo ɨbáinaroi jabɨ́nota oni eneno jóonega.
Iemo jɨáɨe llófuegamɨe,
raɨáfomo uícodo dúcɨdɨmɨe,
jofo jaide.
Afe fɨnócafuena cɨode.
Cɨóillanona áfemona ɨ́ɨnote.
Mei Cuegáuai dáɨnana naɨ fɨgo onóñediaɨoɨ.
Aféuai daɨde:
“Jesús tɨ́illanomona meine abɨdo cáadɨmɨena jáite.”
Iemona afe llófuega íaillɨnoɨ jofomo jaide.
Mei íadɨ María jino raɨafo áɨnomo éecana ráɨide.
Eeia llezica abɨ jɨ́jɨde raɨafo eromo éroillena.
Dɨnomo mena Juzíñamui abɨ ímɨe íaillɨnoɨ ángeles daɨnámacɨ úzeroi jɨtádena cɨode.
Ua naui Jesús abɨ illánori ráɨidiaillɨnoɨ;
dáamɨe ɨfo illánori,
jɨáɨmɨe ɨdaɨ illánori.
Iemo Juzíñamui abɨ ímɨe íaillɨnoɨ jɨcánote:
—Rɨngo,
¿nɨbái éedɨo?
—daɨde.
Jira afengo daɨde:
—Cue Ocuíraɨma oni nɨnomo íaɨoɨ uilla jira.
Iaɨoɨ jóonianona onóñedɨcueza,
—daɨde.
Afe daɨna llezica afengo gɨ́recaillano Jesuna cɨode;
íadɨ íena onóñede.
Jira Jesús jɨcánote:
—Rɨngo,
¿nɨbái éacadɨo?
¿Bu jenódɨo?
—daɨde.
Afengo comecɨ facade,
afémɨe afébɨrɨ úiñoraɨma;
jira íena daɨde:
—Ɨima,
afémɨe oni jɨáɨnomo jae o úiadɨ cuemo llone,
meine cue uájilleza,
—daɨde.
Jira Jesús aféngona daɨde:
—¡María!
—daɨde.
Afengo ñue gɨ́recaillano hebreo uaido daɨde:
—¡Raboni!
—daɨde.
Afe uai dobáicana daɨde,
Llófueraɨma.
Iemo Jesús daɨde:
—Cue abɨ jetáñeno iri.
Cue Moo illánomo naɨ caifo jáiñedɨcueza.
Mei íadɨ cue ámatɨaɨmo lluájiri:
“Cue Moo illánomo,
daje izói omoɨ Moo illánomo caifo jáitɨcue.
Ua cue Juzíñamui,
omoɨ Juzíñamui dɨne jáitɨcue.”
Daɨí íaɨoɨmo lloiri,
—daɨde.
Ie jira Magdalena ingo María llófuegamacɨmo lluájide.
Afengo Ocuíraɨmana cɨ́oillana llote,
nana bie afémɨe aféngona daɨnáuai dɨga.